
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



РЕШЕНИЕ
       № РС-266-20-090

Днес, 16.09.2020 г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Председател: Сотир Цацаров
Заместник-Председател: Антон Славчев
Член: Пламен Йоцов

        У С Т А Н О В И:

Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-094 от 08.04.2020 година по сигнал с вх.№ ЦУ01/С-266/ 27.03.2020 г. на КПКОНПИ.
Сигналът е насочен срещу Ивайло *** Моллов – общински съветник и Председател на Общински съвет – С. и Ани *** Моллова – общински съветник в Общински съвет – С.
В сигнала се съдържат твърдения за това, че Ивайло Моллов и Ани Моллова, освен общински съветници са едновременно и лекари и имат сключени договори с Община С. за наем на общински помещения, които ползват като лекарски кабинети. В качеството си на общински съветници в Общински съвет - С. те са участвали в заседания на общинския съвет и са гласували за актуализация на Поименния списък на капиталовите разходи на Община С. за 2019 г. и в частност – разходи за ремонт на здравните служби в Община С., а така също са гласували бюджета на общината, в това число и Поименния капиталов списък на бюджет 2020 г., включващ ремонт за здравните служби в общината, част от които са ползваните от тях кабинети. Моллов е участвал в заседание на постоянните комисии към общинския съвет на 22.01.2020 г., на което е взето решение относно определяне възнаграждението на Председателя на Общински съвет - С. на 50% от възнаграждението на кмета на общината при 5 часов работен ден. Участвал е и в заседанието на Общински съвет – С. на 24.01.2020 г., на което е прието решение №55 по Протокол №5/24.01.2020 г., с което възнаграждението му като Председател  на общинския съвет е определено на 45% от възнаграждението на кмета при 4 часов работен ден.  По Протокол № 6 от 12.02.2020 г. заедно с бюджета на общината за 2020 г. Ивайло Моллов е гласувал и заплатата на кмета на община С. – по Приложение №7, служеща за база за определяне на неговото възнаграждение, а Ани Моллова е гласувала възнаграждението на съпруга си Ю. М., като кмет на кметство К., Община С. Твърди се също така, че Моллова е член и на Управителния съвет на Потребителска кооперация „***“, с. К., като съпругът й и кмет на с. К. е дал предложение на кооперацията да се предостави под наем площадно пространство (общинска собственост). Ани Моллова в качеството си на общински съветник е гласувала предложението и размера на наема, който да плаща наемателя - кооперацията.
Към сигнала не са приложени доказателства. 
Във връзка с твърденията в сигнала Комисията е изискала и с писмо, вх. № 7976/2.06.2020 г., е получила от Постоянната комисия по бюджет, финанси, икономика, европейски проекти, нормативна уредба и противодействие на корупцията и отнемане на незаконно придобитото имущество към Общински съвет – С. доказателства за служебното качество на Ивайло Моллов и Ани Моллова като общински съветници - клетвени листове, решение за избирането на Моллов за Председател на Общински съвет – С., съответно на Моллова - за член на постоянните комисии на Общински съвет – С., както и подадените от тях декларации по чл.12 от ЗПУКИ (отм.); решения на Общински съвет – С., мандати 2015-2019 и 2019-2023 г., касаещи определяне на наема за обекти – общинска собственост, както и решенията за отдаване под наем на помещения – общинска собственост за лекарски и зъболекарски кабинети, решенията, с които е обсъждан и гласуван бюджета за 2020 г., решенията за определяне възнаграждението на общинските съветници, на Председателя на общинския съвет и на кметовете на кметства в Община С. (мандат 2019-2020 г.), ведно със списъците с поименното гласуване на общинските съветници и докладните записки на кмета на Община С., въз основа на които са взети съответните решения. С писмо, вх. № 9857/17.06.2020 г., от същата постоянна комисия са получени Правилник за организацията и дейността на Общински съвет – С., сключените в изпълнение на Решение №708/ 30.07.2015 г. договори с ЕТ „***“, както и всички допълнителни споразумения към тях, внесената от кмета на Община С. докладна записка по т.1 от дневния ред на заседанието на Общински съвет – С. по Протокол №4/ 27.12.2019 г., заедно с Поименния списък на капиталовите разходи на Община С. за 2019 г. и списъка с поименното гласуване на общинските съветници на Решение №30/ 27.12.2019 г. и др. С писмо, вх. № 10915/30.06.2020 г. на КПКОНПИ, са получени изисканите доказателства и информация относно конкретно получаваното от кмета на Община С., мандат 2015-2019 г., основно възнаграждение за 2018 г. и 2019 г. и това за 2020 г., както и за конкретно получаваното от кмета на кметство К., Община С. основно възнаграждение за 2018 г., 2019 г. и 2020 г., решенията на Общински съвет – С., с които същите са определени/ актуализирани и списък с поименното гласуване на общинските съветници. Според информация в писмото, изискана от Комисията Общински съвет – С. не е приемал решение за отдаване под наем на площадно пространство – общинска собственост на Потребителна кооперация „***“, с. К., община С. По Наредба №5 на Общински съвет – С. за поставяне на временни търговски обекти има възможност за ползване на тротоарни площадно пространство
Комисията служебно е направила справки в регистър НБД „Население“, на електронните страници на Община С., в Търговски регистър, както и в Регистъра на лицата, заемащи висши публични длъжности на КПКОНПИ – за подадените от Ивайло Моллов декларации по чл.35, ал.1, т.2 от ЗПКОНПИ.
На основание чл. 72, ал.5 от ЗПКОНПИ, с покани за изслушване, изх. № 10628/25.06.2020 г., съответно изх. №10625/ 25.06.2020 г., Ивайло Моллов, в качеството му  на общински съветник и Председател на Общински съвет -  С. и Ани Моллова, в качеството й на общински съветник в Общински съвет – С. и в тези им качества и двамата лица, заемащи висша публична длъжност по чл.6, ал.1, т.32 от ЗПКОНПИ, бяха поканени за изслушване пред Комисията на 08.07.2020 г. от 11.15 и 11.30 часа. На изслушването двамата се явиха лично и с адв. П.Б. от АК - София и бяха изслушани от Комисията по т.3 и т.4 от дневния ред. 
По време на изслушването пред Комисията Ивайло Моллов заяви, че във връзка с твърденията в сигнала, той е изпълнявал своите правомощия като общински съветник и Председател на общинския съвет добросъвестно, при липсата на какъвто и да е частен интерес. Гласуваният от него бюджет на община С. касае всички граждани на общината. Общинският бюджет е елемент от системата на публичните финанси, която цели осигуряване и финансиране на публични блага и услуги за жителите на съответната община. Това е и едно от основните правомощия на общинските съвети. Той няма отношение към гласуваните капиталови разходи за ремонт на здравни заведения, тъй като нито той, нито свързани с него лица имат договори за наем на такива помещения в района на община С.. Той е прекратил участието си в „***“ ЕООД през м. ноември 2019 г. По отношение на гласуваното възнаграждение на Председателя на общински съвет – С.- той не е участвал в гласуването. Отделно от това, гласуваното възнаграждение не е за конкретно лице, а за длъжността „Председател на общинския съвет“, т.е. при евентуална смяна на Председателя, възнаграждението на следващия ще бъде същото, от което следва липсата на какъвто и да е частен интерес за него. Определеният размер на възнаграждението на кмета е изцяло в рамките на действащото законодателство (ПМС №67/14.04.2010 г. за заплатите в бюджетните организации и дейности) и на предвидените средства за работна заплата на персонала в община С. и той няма отношение към конкретния размер.   
Ани Моллова също изрази своето становище по твърденията в сигнала по време на изслушването пред Комисията, акцентирайки на факта, че към датата на гласуваната актуализация на капиталовите разходи за 2019 г., касаещи ремонт на здравни заведения, тя не е имала с община С. договори за наем на помещения, ползвани за лекарски кабинети, т.к. е прекратила участието си в „***“ ЕООД през м. ноември 2019 г. Същото се отнася и по отношение на гласувания от нея бюджет на община С., в частта му за капиталови разходи и предвидени средства за ремонт на здравни заведения. Относно твърденията, че е участвала в гласуването на възнаграждението на съпруга си като кмет на кметство с. К., то тя няма отношение към направеното предложение и към определения му размер на възнаграждение, който се определя в рамките на действащата нормативна уредба и средствата за работна заплата на персонала от общинския бюджет, по предложение на кмета на общината и в зависимост от броя на населението на съответното населено място. Гласуваното възнаграждение не е за конкретното лице, а за длъжността „кмет на кметство“, без значение кой я изпълнява.
Адвокат Б. заяви, че след като той и доверениците му са се запознали със събраните по преписката доказателства считат, че не е налице конфликт на интереси както по отношение на Ивайло Моллов, така и по отношение на Ани Моллова. При наличието на две от предпоставките за конфликт на интереси – лице, заемащо висша публична длъжност и упражнени от същото правомощия по служба, не е налице третата кумулативна предпоставка за тях, а именно – частен интерес от упражнените правомощия по служба.  
По производството са постъпили възражения с вх. №ЦУ01/12095/15.07.2020 г. от Ани Моллова и вх. № ЦУ01/12224/16.07.2020 г. от Ивайло Моллов, с които същите потвърждават казаното от тях по време на изслушването.
Депозирано е и допълнително Възражение с вх. №ЦУ01/13816/ 07.08.2020 г. на КПКОНПИ от Ивайло Моллов и Ани Моллова, чрез адв. П. Б., с приложена извадка от Държавен вестник бр.70 от 07.08.2020 г., съдържаща обнародвания Закон за изменение и допълнение на Закона за местното самоуправление и местната администрация.  

В хода на проверката по сигнала Комисията установи следното от фактическа страна:
	
	Сигналът е подаден от физически лица, с посочени три имена, ЕГН, адрес, телефон за връзка, имейл адрес и е подписан.

Ивайло *** Моллов е избран за общински съветник в Общински съвет – С. на проведените на 25.10.2015 г. избори за общински съветници и кметове, за мандат 2015-2019 г., както и на изборите, проведени на 27.10.2019 г. – за мандат 2019-2023. Същият е подписал клетвени листове на 09.11.2015 г., съответно на 12.11.2019 г. Моллов е избран за Председател на Общински съвет – С. в двата последователни мандата, както следва: с Решение №4 по Протокол №1/09.11.2015 г. и с Решение №4 по Протокол №1 от 12.11.2019 г.
Ани *** Моллова е избрана за общински съветник в Общински съвет – С. на проведените на 25.10.2015 г. избори за общински съветници и кметове за мандат 2015-2019 г., както и на изборите, проведени на 27.10.2019 г. – за мандат 2019-2023. Същата е подписала клетвени листове на 09.11.2019 г., съответно на 12.11.2019 г. С Решение №21 по Протокол №2 от 26.11.2015 г. Моллова е избрана за член на Постоянната комисия по социална политика и здравеопазване и за Председател на Постоянната комисия по бедствия, аварии и катастрофи, противообществени прояви към Общински съвет – С., мандат 2015-2019 г. С Решение №5 по Протокол №2 от 29.11.2019 г. тя е избрана за Председател на Постоянната комисия по бюджет, финанси, икономика, европейски проекти, нормативна уредба и противодействие на корупцията и отнемане на незаконно придобитото имущество и за член на Постоянната комисия по социална политика и здравеопазване към Общински съвет- С.. 
Ю.И.М. е избран за кмет на кметството в с.К., Община С. на проведените на 27.10.2019 г. избори за общински съветници и кметове.
От справка в НБД „Население“ се установява, че Ани Моллова е семейна и има съпруг Ю.И.М. Между Ани Моллова и Ивайло Моллов не се установи родствена връзка.
От извършена справка в Търговски регистър и в Регистъра на юридическите лица с нестопанска цел се установи, че Ивайло *** Моллов е вписан като едноличен търговец, ЕИК *** на 14.11.2008 г. Освен като едноличен търговец, същият е вписан и като едноличен собственик на капитала и управител на „***“ ЕООД, ЕИК *** в периода 07.12.2018 г. – 22.11.2019 г. След като Ивайло *** Моллов е прехвърлил дружествения си дял на М.П., обстоятелство, което е вписано в Търговски регистър на 22.11.2019 г., наименованието на дружеството е останало същото - „***“ ЕООД, ЕИК ***.
Ани *** Моллова е вписана в Търговски регистър като едноличен търговец с наименование ЕТ „***“, ЕИК ***, на 03.02.2009 г. На 26.02.2018 г. в Търговски регистър е вписано прехвърляне на търговско предприятие, като едноличен търговец „***“ ЕИК *** е прехвърлила търговското си предприятие на „***“ ЕООД, ЕИК ***. Дружеството е действащо и към датата на изслушването (08.07.2020 г.) и е с едноличен собственик на капитала и управител Ани *** Моллова. 
На 16.09.2019 г. в Търговски регистър е вписано ново еднолично дружество с ограничена отговорност „***“ ЕООД, ЕИК ***, с управител и едноличен собственик на капитала Ани *** Моллова. Видно от извършено на 25.11.2019 г. вписване в Търговски регистър Ани Моллова е прехвърлила дружествения си дял (100% от капитала) на Ц. К., която става едноличен собственик и управител, като наименованието на дружеството остава непроменено - „***“ ЕООД, ЕИК ***.

От представените по преписката доказателства е видно, че на 01.09.2015 г. между Община С. и ЕТ „***“ са сключени договори за наем на имоти- общинска собственост, както следва: 
а) Договор №8/ 01.09.2015 г. за наем на имот – общинска собственост с площ 55 кв.м., находящ се в сградата на бивша селска здравна служба (СЗС) в с. К., за ползване като зъболекарски кабинет; 
б) Договор № 9/ 01.09.2015 г. за наем на имот – общинска собственост с площ 28 кв.м., находящ се на втория етаж на административна сграда в кметство с. В., за ползване като зъболекарски кабинет. 
Договорите са сключени за срок от 10 години.
На 18.12.2018 г. са подписани анекси към двата договора на Ивайло Моллов, като наемателят от ЕТ „***“ става „***“ЕООД.

На 01.09.2015 г. между Община С. и ЕТ „***“ са сключени договори за наем на имоти-общинска собственост, както следва: 
а) Договор №11/ 01.09.2015 г. за наем на имот – общинска собственост с площ 70 кв.м., находящ се на втория етаж в сградата на бивша селска здравна служба (СЗС) в с. К., за ползване като лекарски кабинет; 
б) Договор № 12/ 01.09.2015 г. за наем на имот – общинска собственост с площ 78 кв.м., находящ се на първия етаж от административната сграда в кметство В., за ползване като лекарски кабинет; 
в) Договор № 13/ 01.09.2015 г. за наем на имот – общинска собственост с площ 25 кв.м., находящ се на първия етаж от административната сграда в с. Ф., за ползване като лекарски кабинет.  
Договорите са сключени за срок от 10 години. 
На 19.09.2019 г. са подписани анекси към трите договора, съгласно които наемателят ЕТ „***“ (който към момента на подписване на анексите е прехвърлил търговското си предприятие на „***“ ЕООД, ЕИК ***) и Община С., представлявана от кмета на общината, като наемодател, се съгласяват наемателят да бъде заменен с „***“ ЕООД, ЕИК ***, като за наемателя и трите анекса са подписани от Ани Моллова. 

От събраните по преписката доказателства е видно още:
Като общински съветници в Общински съвет – С. Ивайло Моллов и Ани Моллова са участвали в заседание на общинския съвет на 20.12.2019 г. по Протокол № 4 от 20.12.2019 г. и са гласували „за“ при приемане на Решение № 30 за актуализация на Поименния списък на капиталовите разходи на Община С. за 2019 г., съгласно Приложение №1 и в частност – разходи за ремонт на здравните служби в Община С., по внесената от кмета на общината Докладна записка с вх. № 326/12.12.2019 г. на ОбС С. В периода, за който се отнася актуализацията, двамата са били еднолични собственици на капитала и управители на търговски дружества с ограничена отговорност (до 22.11.2019 г. – Ивайло Моллов, съответно до 29.11.2019 г. – Ани Моллова), които имат сключени с Община С. договори за наем на имоти – общинска собственост, които ползват като лекарски кабинети.   
На 16.01.2020 г. Ивайло Моллов е участвал в консултации с представители на политическите сили в Общински съвет – С. във връзка с определяне на възнаграждението на общинските съветници и Председателя на Общински съвет – С., като видно от представения по преписката протокол се е въздържал от коментари и гласуване при определяне на възнаграждението на Председателя на общинския съвет. 
На 22.01.2020 г. Ивайло Моллов и Ани Моллова са участвали в съвместно заседание на постоянните комисии към Общински съвет – С., на което по т.14 от дневния ред Моллов е представил проекти на решения за възнагражденията на общинските съветници и на Председателя на общинския съвет, съгласувани с представителите на политическите партии, които са одобрени от комисиите и са предложени за приемане от общинския съвет. 
На 24.01.2020 г. е проведено заседание на Общински съвет – С., обективирано в Протокол №5/ 24.01.2020 г., на което е включено като т.14 от дневния ред: „Определяне на възнаграждението на общинските съветници и Председателя на Общински съвет – С.“. На заседанието са присъствали Ивайло Моллов и Ани Моллова. Предложението по т.14 от дневния ред е докладвано от Ивайло Моллов, след проведените консултации с представителите на политическите групи в общинския съвет. С 13 гласа „за“, един „против“ и без „въздържал се“ Общински съвет – С. е приел Решение № 54, с което е определил размера на възнаграждението на общинските съветници за участието им в заседанията на общинския съвет и на неговите комисии да бъде 55% от средната брутна работна заплата на Общинска администрация – С., за един месец. С 13 гласа „за“, един глас „против“ и без „въздържали се“ Общински съвет – С. е приел и Решение № 55, с което е определил възнаграждението на Председателя на общинския съвет да бъде в размер на 45% от възнаграждението на кмета на общината при 4 часа работно време на ден.
В свое писмо, вх. №7976/ 20.05.2020 г. на КПКОНПИ, Председателят на Постоянната комисия по бюджет, финанси, икономика, европейски проекти, нормативна уредба и противодействие на корупцията и отнемане на незаконно придобитото имущество към Общински съвет - С. заявява, че решенията за определяне на възнагражденията на общинските съветници и на Председателя на общинския съвет са приети на основание чл.34, ал.1 и 2, съответно чл.26, ал.1 и 2 от ЗМСМА и съгласно чл.27, ал.5 от същия закон и за тях не се изисква поименно гласуване, поради което не може да представи списък с поименното гласуване на общинските съветници на решения № 54 и № 55 по Протокол №5/ 24.01.2020 г. на Общински съвет – С..
На 10.02.2020 г. Ивайло Моллов и Ани Моллова са участвали в съвместно заседание на постоянните комисии към Общински съвет – С., на което по т.1 от дневния ред кметът на Община С. е представил проект за бюджет на Община С. за 2020 г. След проведени дискусии постоянните комисии са предложили общинският съвет да приеме проекта на решение по докладната записка на кмета.     
На заседание на Общински съвет – С. по Протокол № 6 от 12.02.2020 г. по т.1 от дневния ред е разгледана Докладна записка на кмета на общината с вх. №30/ 23.01.2020 г. на ОбС С., относно проект на бюджет на Община С. за 2020 г. Ивайло Моллов и Ани Моллова са гласували „за“ приемането на Решение № 58, с което е приет бюджета на Община С. за 2020 г., в това число е приет плана за капиталовите разходи, съгласно Приложение № 3, с включени разходи за ремонт на здравните служби в Община С. (т.6). Със същото решение е приет и размера на индивидуалните работни заплати на кметовете на кметства, съгласно Приложение № 7 и в рамките на утвърдените средства по ЗДБРБ за 2020 г., в това число поименно е приет размера на заплатата на кмета на община С., както и възнаграждението на съпруга на Ани Моллова - Ю. М., като кмет на кметството в с.К., Община С.

При така изяснената фактическа обстановка Комисията установи следното от правна страна:	

За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветници в Общински съвет – С., Ивайло *** Моллов, който е и Председател на общинския съвет и Ани *** Моллова, са лица, заемащи висша публична длъжност по смисъла на чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на тях е КПКОНПИ.
Общинският съвет е орган на местното самоуправление и се избира от населението на общината при условия и по ред, определени от Закона за местното самоуправление и местната администрация (ЗМСМА). Общинският съвет създава постоянни и временни комисии и избира техните членове, избира и освобождава Председателя на общинския съвет, определя размера на трудовите възнаграждения на кметовете в рамките на действащата нормативна уредба и средствата за работна заплата на персонала от общинския бюджет по предложение на кмета на общината, приема и изменя годишния бюджет на общината, осъществява контрола и приема отчета за изпълнението му, приема решения за придобиване, управление и разпореждане с общинско имущество и определя конкретните правомощия на кмета на общината и кметовете на райони и кметства и др., съгласно чл. 21, ал. 1 от ЗМСМА. 
Съгласно чл. 26, ал.1 от ЗМСМА общинският съвет определя размера на възнаграждението на Председателя на съвета в зависимост от определената продължителност на работното му време. Размерът на възнаграждението при намалено работно време се определя пропорционално на неговата продължителност, определена от общинския съвет. Размерът на възнаграждението на Председателя на общинския съвет не може да надвишава 90 на сто от възнаграждението на кмета на общината. С решение на общинския съвет, прието с мнозинство повече от половината от общия брой съветници се определя и размера на възнаграждението на общинските съветници за участието им в заседанията на общинския съвет и на неговите комисии (чл.34, ал.1 от ЗМСМА). 
Съгласно чл.33, ал.1 от Закона за местното самоуправление и местната администрация (ЗМСМА), общинският съветник има право: да бъде избиран в състава на постоянни и временни комисии на съвета; да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения; да участва в обсъждането и решаването на всички въпроси от компетентността на съвета; да отправя питания към кмета. 
От справка в Търговски регистър и в регистъра на юридическите лица с нестопанска цел се установява, че Ивайло *** Моллов не притежава участие в капитала и в органи на управление на търговски дружества, считано от 22.11.2019 г., на която дата е прехвърлил стопроцентовия си дружествен дял в „***“ ЕООД, ЕИК ***, на М.Я.П., който е и управител на същото. Дружеството има сключени два договора за наем на имоти – общинска собственост с Община С. за срок от 10 години (до 01.09.2025 г.), които се ползват като стоматологични кабинети. 
Ани *** Моллова е едноличен собственик на капитала и управител на „***“ ЕООД, ЕИК ***. Считано от 25.11.2019 г. Ани Моллова не притежава участие в капитала и в органите на управление на друго свое дружество - „***“ ЕООД, ЕИК ***, чийто едноличен собственик и управител става Ц.К. Дружеството има сключени три договора за наем на имот- общинска собственост с Община С. за срок от 10 години (до 01.09.2025 г.), които се ползват за лекарски кабинети. 
Като съпрузи, видно от справка в НБД „Население“, Ани *** Моллова и Ю.И.М. са свързани лица по смисъла на §1, т.15, б.“а“ от ДР на ЗПКОНПИ.
Ю.И.М. е избран за кмет на кметство с. К. на местните избори за кметове и общински съветници, проведени на 27.10.2019 г. 
От събраните по преписката доказателства се установи, че Ивайло Моллов и Ани Моллова са участвали в заседание на Общински съвет - С. на 20.12.2019 г. по Протокол № 4 от 20.12.2019 г. и са гласувал „за“ при приемане на Решение № 30 за актуализация на Поименния списък на капиталовите разходи на Община С. за 2019 г., съгласно Приложение №1 и в частност – разходите за ремонт на здравните служби в Община С., по внесената от кмета на общината Докладна записка с вх. № 326/12.12.2019 г. на ОбС С.
На 22.01.2020 г. Ивайло Моллов и Ани Моллова са участвали в съвместно заседание на постоянните комисии към Общински съвет – С., на което Моллов е докладвал предложение на кмета, а и двамата са участвали в обсъждането и вземането на решение относно възнагражденията на общинските съветници и на Председателя на Общински съвет – С. 
На 24.01.2020 г. Ивайло Моллов и Ани Моллова са участвали в заседание на Общински съвет – С. по Протокол №5/ 24.01.2020 г., на което Моллов е докладвал по т.14 от дневния ред, касаеща определяне на възнаграждението на общинските съветници и Председателя на Общински съвет – С. С 13 гласа „за“, един „против“ и без „въздържал се“ Общински съвет – С. е приел Решение № 54, с което е определил размера на възнаграждението на общинските съветници за участието им в заседанията на общинския съвет и на неговите комисии да бъде 55% от средната брутна работна заплата на Общинска администрация – С., за един месец. 
С 13 гласа „за“, един глас „против“ и без „въздържали се“ Общински съвет – С. е приел и Решение № 55, с което е определил възнаграждението на Председателя на общинския съвет да бъде в размер на 45% от възнаграждението на кмета на общината при 4 часа работно време на ден. 
Не може да се направи категоричен извод относно начина на гласуване на Решение № 54 и Решение №55 от общинските съветници и в частност за начина на гласуване на Ивайло Моллов и Ани Моллова, поради факта, че двете решения са приети на основание чл.34, ал.1 и 2, съответно чл.26, ал.1 и 2 от ЗМСМА и съгласно чл.27, ал.5 от същия закон и за тях не се изисква поименно гласуване, поради което по преписката не е представен списък с поименното гласуване на общинските съветници. 
На 10.02.2020 г. Ивайло Моллов и Ани Моллова са участвали в съвместно заседание на постоянните комисии към Общински съвет – С., на което по т.1 от дневния ред кметът на Община С. е представил проект за бюджет на Община С. за 2020 г. След проведени дискусии постоянните комисии са предложили общинският съвет да приеме проекта на решение по докладната записка на кмета.    
На заседание на Общински съвет – С. по Протокол № 6 от 12.02.2020 г. по т.1 от дневния ред Ивайло Моллов и Ани Моллова са гласували „за“ приемането на Решение № 58, с което е приет бюджета на Община С. за 2020 г., в това число и плана за капиталовите разходи, съгласно Приложение № 3, с включени разходи за ремонт на здравните служби в Община С. (т.6).  Със същото решение е приет и размера на индивидуалните работни заплати на кметовете на кметства, съгласно Приложение № 7, в това число поименно е приет размера на индивидуалната работна заплата на кмета на община С. и кмета на кметство с.К.

Като е участвал в заседание на Общински съвет – С. на 20.12.2019 г. и като е гласувал „за“ приемане на Решение № 30 по Протокол № 4 от 20.12.2019 г. за актуализация на Поименния списък на капиталовите разходи на Община С. по бюджета за 2019 г., като е участвал на 22.01.2020 г. в съвместно заседание на постоянните комисии към Общински съвет – С., на което е представил проекти на решения за възнагражденията на общинските съветници и на Председателя на общинския съвет, като е участвал в заседание на Общински съвет – С. на 24.01.2020 г. по Протокол № 5 от 24.01.2020 г. и е докладвал по т.14 от дневния ред: „Определяне на възнаграждението на общинските съветници и Председателя на Общински съвет – С.“, като е участвал на 10.02.2020 г. в съвместно заседание на постоянните комисии към Общински съвет – С., на което по т.1 от дневния ред е внесен от кмета и е обсъден и предложен за приемане от общинския съвет проект за бюджет на Община С. за 2020 г., като е участвал в заседание на Общински съвет – С. на 12.02.2020 г. по Протокол № 6 от 12.02.2020 г. и е гласувал „за“ приемане на Решение № 58, с което е приет бюджета на Община С. за 2020 г., в т.ч. в Приложение № 7 е определен и размера на индивидуалната работна заплата на кмета на община С., Ивайло Моллов в качеството си на общински съветник и Председател на Общински съвет – С. е упражнил свои правомощия по служба.
Като е участвала в заседание на Общински съвет – С. на 20.12.2019 г. и като е гласувала „за“ приемане на Решение № 30 по Протокол № 4 от 20.12.2019 г. за актуализация на Поименния списък на капиталовите разходи на Община С. по бюджета за 2019 г., като е участвала на 22.01.2020 г. в съвместно заседание на постоянните комисии към Общински съвет – С., на което са предложени и обсъдени проекти на решения за възнагражденията на общинските съветници и на Председателя на общинския съвет, като е участвала на 10.02.2020 г. в съвместно заседание на постоянните комисии към Общински съвет – С., на което по т.1 от дневния ред е внесен от кмета и е обсъден и предложен за приемане от общинския съвет проект за бюджет на Община С. за 2020 г., като е участвала в заседание на Общински съвет – С. на 12.02.2020 г. по Протокол № 6 от 12.02.2020 г. и е гласувала „за“ приемане на Решение № 58, с което е приет бюджета на Община С. за 2020 г., в това число в Приложение № 7 поименно е приет размера на индивидуалната работна заплата на кмета на кметство с.К., Ани Моллова, в качеството си на общински съветник е упражнила свои правомощия по служба. 

С приетата разпоредба на чл.37, ал.2 от ЗМСМА, обн. в ДВ, бр.70 от 2020 г., в сила от 07.08.2020 г., законодателят е приел, че „за общинския съветник, включително за Председателя на общинския съвет, не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на Председателя на общинския съвет и на общинските съветници“. По този начин законодателят по категоричен начин е изключил наличието на нарушение, съставляващо конфликт на интереси по отношение на общинските съветници и Председателите на общински съвети във връзка с упражнените от тях правомощия, свързани с гласуването на бюджета на общината и на съответните им възнаграждения, каквито са упражнените от Ивайло Моллов и Ани Моллова правомощия, предмет на настоящото производство.

С разпоредбата на §5 от Преходните и заключителни разпоредби на Закона за изменение и допълнение на ЗМСМА, обн. в ДВ, бр.70 от 2020 г., в сила от 07.08.2020 г., законодателят е приел, че започнатите производства по установяване на несъвместимост или на конфликт на интереси за общински съветници, които не са приключили до влизане в сила на този закон, се приключат при условията на същия. 

Горното е основание Комисията да приеме, че при упражняване на правомощията им по служба, свързани с участие в подготовката, обсъждането и приемането на бюджета на общината и на възнаграждението на кметовете, на Председателя на общинския съвет и на общинските съветници, по отношение на Ивайло Моллов – общински съветник и Председател на Общински съвет – С. и Ани Моллова – общински съветник в същия общински съвет, не е налице нарушение по чл.52 от ЗПКОНПИ.

Водена от горното и на основание чл. чл. 74, ал.1 и ал.2 от ЗПКОНПИ  във връзка с чл.37, ал.2 от ЗМСМА и във вр. с §5 от ПЗР на ЗМСМА, Комисията за противодействие на корупцията и за отнемане на незаконно придобитото имущество 

РЕШИ:

НЕ УСТАНОВЯВА конфликт на интереси по отношение на Ивайло *** Моллов, ЕГН*** – общински съветник и Председател на Общински съвет – С. и в това му качество лице, заемащо висша публична длъжност по чл.6, ал.1, т.32 от ЗПКОНПИ, за това, че е участвал в заседание на Общински съвет – С. на 20.12.2019 г. и е гласувал „за“ приемане на Решение № 30 по Протокол № 4 от 20.12.2019 г., участвал е на 22.01.2020 г. в съвместно заседание на постоянните комисии към Общински съвет – С., на което е представил проекти на решения за възнагражденията на общинските съветници и на Председателя на общинския съвет, участвал е в заседание на Общински съвет – С. на 24.01.2020 г. по Протокол № 5 от 24.01.2020 г. и е докладвал по т.14 от дневния ред: „Определяне на възнаграждението на общинските съветници и Председателя на Общински съвет – С.“, участвал е на 10.02.2020 г. в съвместно заседание на постоянните комисии към Общински съвет – С., на което е обсъден и предложен за приемане от общинския съвет проект за бюджет на Община С. за 2020 г., участвал е в заседание на Общински съвет – С. на 12.02.2020 г. по Протокол № 6 от 12.02.2020 г. и е гласувал „за“ приемане на Решение № 58, с което е приет бюджета на Община С. за 2020 г.

НЕ УСТАНОВЯВА конфликт на интереси по отношение на Ани *** Моллова, ЕГН *** - лице, заемащо висша публична длъжност по чл.6, ал.1, т.32 от ЗПКОНПИ, за това, че е участвала в заседание на Общински съвет – С. на 20.12.2019 г. и е гласувала „за“ приемане на Решение № 30 по Протокол № 4 от 20.12.2019 г., участвала е на 22.01.2020 г. в съвместно заседание на постоянните комисии към Общински съвет – С., на което са предложени и обсъдени проекти на решения за възнагражденията на общинските съветници и на Председателя на общинския съвет, участвала е на 10.02.2020 г. в съвместно заседание на постоянните комисии към Общински съвет – С., на което по т.1 от дневния ред е обсъден и предложен за приемане от общинския съвет проект за бюджет на Община С. за 2020 г., участвала е в заседание на Общински съвет – С. на 12.02.2020 г. по Протокол № 6 от 12.02.2020 г. и е гласувала „за“ приемане на Решение № 58, с което е приет бюджета на Община С. за 2020 г., в това число в Приложение № 7 поименно е приет размера на индивидуалната работна заплата на кмета на кметство с.К.

Препис от Решението да се изпрати на Окръжна прокуратура - Б., с оглед преценка за реализиране на правомощията й по чл. 76, ал. 2 от ЗПКОНПИ. 

Препис от Решението за се изпрати и на Ивайло *** Моллов – общински съветник и Председател на Общински съвет – С. и на Ани *** Моллова – общински съветник в Общински съвет - С., на основание чл.75, т.1 от ЗПКОНПИ.


КОМИСИЯ: 
      ПРЕДСЕДАТЕЛ:……………………………………./СОТИР ЦАЦАРОВ/
      ЗАМЕСТНИК - ПРЕДСЕДАТЕЛ:……………….../АНТОН СЛАВЧЕВ
     	      ЧЛЕН:…………………...……………....……………./ПЛАМЕН ЙОЦОВ/

